钦定古今图书集成/方舆汇编/职方典/第1391卷 > 《图书编》
## 钦定古今图书集成/方舆汇编/职方典/第1391卷 > 《图书编》

黎人考

黎，今儋、崖、琼、万州岛上蛮也。岛之中有黎母山，诸蛮环居四傍，号“黎人” ，内为生黎，外为熟黎。山极高，在雾霭中。久晴，海氛清廓，黎人时见翠尖如浮空中然。其山水分流四州，熟黎分隶诸州，耕作其地供税役。生黎所居绝远，外人不能迹，不供税役，至于山巅，虽生黎亦不能至。在唐为琼管之地。宋绍兴中，黎州王文“满连结西峒王承闻等，攻破定南砦，复犯省地。广西发兵烧毁巢穴，生擒黎贼，乱遂定。乾道中，屡招谕之，生黎质直犷悍，不服王化，亦鲜出为患。熟黎贪狡，两广、福建之奸人亡命逃居其间，每鼓煽生乱。我朝廖永忠既平广东，海南、儋、万黎夷未附后，耿天壁击平之。迩来生𥟖为之逋迯，熟黎为之乡” 道，岁为州县患，不大创之，四州生民无宁日也。儋耳境山百倍于田，土多石少，虽绝顶亦可耕。值黎俗，四五月晴霁时，必集众斫山木，大小相错，更需五七日，皓冽则纵火，自上而下，大小烧尽成灰，不但根干无遗，土下尺馀亦且熟透矣。徐徐锄转，种绵花，又曰“贝花” ，又种旱稻，曰“山禾。” 米粒大而香可食，连收三、四熟地，瘦弃置之，另择地所用。前法别治。大概地土产多而税少，无穷之利，盖在此也。

儋耳孤悬海岛，历书家不能备。其黎村各一老，习知节候与吉凶避忌之略，与历不爽毫发。大率以六十年已往之迹，征验将来，固亦有机巧不能测处。尝取其本，熟视字画，讹谬不可识，询其名，则曰《历底记》。